CELEX: E2009C0245
Language: ro
Date: 2009-05-27 00:00:00
Title: Decizia Autorității AELS de Supraveghere nr. 245/09/COL din 27 mai 2009 privind presupusul ajutor de stat ilegal acordat întreprinderii NordBook AS (fosta Rotanor Bokproduksjon AS) (Norvegia)

29.10.2009   
            
            
               RO
            
            
               Jurnalul Oficial al Uniunii Europene
            
            
               L 282/41
            
         
      DECIZIA AUTORITĂȚII AELS DE SUPRAVEGHERE
   
   
      NR. 245/09/COL
   din 27 mai 2009
   privind presupusul ajutor de stat ilegal acordat întreprinderii NordBook AS (fosta Rotanor Bokproduksjon AS) (Norvegia)
   AUTORITATEA AELS DE SUPRAVEGHERE (1),
   având în vedere Acordul privind Spațiul Economic European (2), în special articolele 61-63 și Protocolul 26,
   având în vedere Acordul dintre statele AELS privind instituirea unei Autorități de Supraveghere și a unei Curți de Justiție (3), în special articolele 5 și 24 și Protocolul 3,
   întrucât:
   1.   PROCEDURĂ
   
   Prin scrisoarea din 30 septembrie 2005 (nr. de referință 344941), Advokatfirmaet Grenland, în numele Bokbinderiet Johnsen AS (denumită în continuare „reclamanta”), a depus o plângere referitoare la un presupus ajutor de stat acordat de municipalitatea din Skien întreprinderii Rotanor Bokproduksjon AS (denumită în continuare „Rotanor”).
   Potrivit reclamantei, municipalitatea din Skien a acordat ajutorul de stat prin intermediul Kontorbygg AS (denumită în continuare „Kontorbygg”), o societate cu răspundere limitată aflată în proprietatea municipalității Skien, prin închirierea unui contract de vânzare și leaseback cu Rotanor.
   Prin scrisoarea din 31 ianuarie 2006 (nr. de referință 353861), autoritatea a solicitat informații suplimentare din partea autorităților norvegiene.
   Prin scrisoarea din 13 martie 2006, transmisă de Ministerul Administrației Publice și Reformei (nr. de referință 367150), autoritățile norvegiene au răspuns solicitării de informații suplimentare.
   Prin scrisoarea din 16 martie 2007 (nr. de referință 409639), autoritatea a solicitat informații suplimentare referitoare la alte patru puncte. Autoritățile norvegiene au răspuns prin scrisoarea din 19 aprilie 2007 (nr. de referință 418736).
   Prin scrisoarea din 11 martie 2008, Ministerul Administrației Publice și Reformei a informat autoritatea că NordBook AS (fosta Rotanor Bokproduksjon AS, denumită în continuare „NordBook”) a fost declarată în faliment la 27 februarie 2008 de către Tribunalul districtual din Nedre Telemark și că patrimoniul a fost trecut în administrarea judiciară a tribunalului la aceeași dată (nr. de referință 469070).
   Prin scrisoarea din 4 noiembrie 2008 (nr. de referință 496785), autoritatea a adresat o solicitare de informații autorităților norvegiene, pentru a obține informații suplimentare cu privire la patrimoniu și la procedura de faliment. Autoritățile norvegiene au răspuns prin scrisoarea din 1 decembrie 2008 (nr. de referință 500279).
   Prin scrisoarea din 4 martie 2009 (nr. de referință 511286), autoritatea a informat reclamanta cu privire la intenția sa de a închide cazul. Reclamanta a răspuns prin scrisoarea din 30 martie 2009 (nr. de referință 513907). Prin scrisoarea din 23 aprilie 2009 s-au primit informații suplimentare din partea reclamantei (nr. de referință 516392).
   2.   DESTINATARUL PRESUPUSULUI AJUTOR
   
   Rotanor a fost o filială a societății daneze Nørhaven AS, înființată în toamna anului 2000, când Nørhaven a cumpărat societatea Kr. Johnsen Grafiske Senter AS și i-a schimbat numele în Rotanor. Societatea și-a desfășurat activitatea pe piața tipăririi și legării de cărți și de alte publicații și avea sediul în orașul Skien, Norvegia.
   În luna aprilie 2004 AiT AS, o societate de producție cu sediul în Gjøvik, a fost cumpărată de Nørhaven. Activitățile AiT și Rotanor au fost atunci mutate în Skien, fuzionând într-o nouă societate cu denumirea NordBook.
   NordBook a fost declarată în faliment la 27 februarie 2008 de către Tribunalul districtual din Nedre Telemark, iar patrimoniul a fost trecut în administrarea judiciară a tribunalului în aceeași zi. În decembrie 2008, procedura de faliment era aproape de finalizare și toate activele deținute de societate vor fi lichidate separat. Nu se vor plăti dividende creditorilor chirografari și nu există nicio societate succesoare.
   3.   DESCRIEREA PRESUPUSULUI AJUTOR DE STAT
   
   Potrivit afirmațiilor reclamantei, presupusul ajutor de stat a fost acordat societății Rotanor sub forma unui contract favorabil de vânzare și leaseback încheiat cu Kontorbygg, o societate aflată în proprietatea municipalității din Skien. Conform reclamantei, acest contract nu a fost încheiat în condițiile pieței.
   Potrivit informațiilor furnizate de autoritățile norvegiene, Nørhaven a dorit să își centralizeze activitatea de producție, fie la Skien, fie la Gjøvik, și a intrat în negocieri cu consiliile locale municipale din ambele orașe. Municipalitatea din Skien (denumită în continuare „municipalitatea”) s-a oferit să achiziționeze proprietatea Rødmyrlia 40 cu condiția ca NordBook să închirieze această proprietate pe o perioadă mai îndelungată, în intenția de a-și dezvolta afacerile în Skien. La 4 noiembrie 2004, Consiliul local municipal a decis să acorde 40 milioane NOK societății Kontorbygg AS (denumită în continuare „Kontorbygg”) sub formă de capital social, în scopul achiziționării proprietății.
   Pentru a stabili atât prețul pieței pentru închiriere, cât și valoarea la vânzare a proprietății, municipalitatea a angajat un evaluator autorizat pentru evaluarea proprietății imobiliare. Raportul evaluatorului este datat 18 iunie 2004. Potrivit acestui raport, prețul pieței pentru închirierea proprietății Rødmyrlia 40 a fost estimat la 4 333 600 NOK pe an, incluzând costurile anuale. Prețul pieței pentru vânzarea proprietății a fost calculat pe baza chiriei anuale, fiind estimat la 36 000 000 NOK.
   Proprietatea a fost achiziționată de Kontorbygg la prețul de 34 465 000 NOK, care reprezintă aproximativ 96 % din prețul sugerat de evaluator (36 000 000 NOK). Totuși, Kontorbygg a perceput de la Rotanor o chirie anuală de 2 400 000 NOK, reprezentând 54 % din prețul chiriei sugerat de evaluator (4 433 600 NOK). Astfel, în timp ce imobilul a fost achiziționat la un preț apropiat de valoarea estimată, chiria a fost mult sub prețul care rezulta din evaluarea solicitată de municipalitate.
   4.   EVALUARE
   
   Faptul că prețul de vânzare a fost apropiat de prețul estimat de evaluator, în timp ce prețul chiriei a fost considerabil mai mic decât valoarea estimată, constituie un indiciu clar al acordării unui ajutor de stat ilegal.
   Destinatarul presupusului ajutor de stat, întreprinderea NordBook (fostă Rotanor), a încetat să mai existe, iar activele acesteia vor fi lichidate în mod independent în cadrul procedurilor de faliment inițiate în februarie 2008.
   Autoritatea consideră că NordBook este o întreprindere independentă în sensul aplicării normelor privind ajutorul de stat. Presupusul ajutor de stat este legat în mod direct de activitățile desfășurate de NordBook în Norvegia, respectiv la sediul din Skien.
   În plus, deoarece activele NordBook vor fi lichidate separat și nu va exista nicio societate succesoare, autoritatea concluzionează că, în cazul în care s-a acordat un ajutor de stat întreprinderii NordBook (fostă Rotanor), acest ajutor nu mai produce niciun efect denaturant și nu a adus beneficii niciunui cumpărător al activelor întreprinderii (4). Astfel, chiar dacă s-a acordat un ajutor de stat ilegal, nu ar fi posibilă recuperarea vreunui ajutor acordat societății NordBook (5).
   Întreprinderea și-a încetat orice activitate economică și nu există nicio societate succesoare. În acest context, o decizie a autorității referitoare la clasarea ca ajutor de stat a măsurilor menționate în plângere și la compatibilitatea acestora cu Acordul SEE nu ar avea niciun efect practic (6). Prin urmare, continuarea procedurii prevăzute în partea II a Protocolului 3 la Acordul privind Autoritatea de Supraveghere și Curtea, cu privire la aceste măsuri, nu servește niciunui scop util.
   5.   CONCLUZIE
   
   În baza considerentelor de mai sus, autoritatea constată că procedura împotriva întreprinderii NordBook nu servește niciunui scop util,
   ADOPTĂ PREZENTA DECIZIE:
   Articolul 1
   Prin prezentul document, procedura inițiată în temeiul articolului 10 din partea II a Protocolului 3 la Acordul privind Autoritatea de Supraveghere și Curtea, cu privire la presupusul ajutor de stat ilegal acordat întreprinderii NordBook AS (fostă Rotanor), se închide.
   Articolul 2
   Prezenta decizie se adresează Regatului Norvegiei.
   Articolul 3
   Numai versiunea în limba engleză este autentică.
   
      Adoptată la Bruxelles, 27 mai 2009.
      
         
            Pentru Autoritatea AELS de Supraveghere
         
         Per SANDERUD
         
         
            Președintele
         
         Kurt JAEGER
         
         
            Membru al Colegiului
         
      
   
   
      (1)  Denumită în continuare „autoritatea”.
   
      (2)  Denumit în continuare „Acordul privind SEE”.
   
      (3)  Denumit în continuare „Acordul privind Autoritatea de Supraveghere și Curtea”.
   
      (4)  A se vedea cauza C-390/98, H.J. Banks & Co. Ltd/Autoritatea Cărbunelui și Secretarul de Stat pentru Comerț și Industrie, Rec., 2001, p. I-6117, punctul 77, și cauza C-277/00, Germania/Comisia, Rec., 2004, p. I-3925, punctul 5.
   
      (5)  Decizia 2008/141/CE a Comisiei privind măsurile de ajutor puse în aplicare de Spania pentru IZAR, cazul C 47/03 (JO L 44, 20.2.2008, p. 33) și Decizia 2006/238/CE a Comisiei privind măsura de ajutor pusă în aplicare de Franța pentru Mines de potasse d’Alsace, cazul C 53/2000 (JO L 86, 24.3.2006, p. 20).
   
      (6)  A se vedea nota de subsol 5.